**L’EFECTIVITAT DEL DRET HUMÀ A L’AIGUA EN UN ENTORN DE CANVI CLIMÀTIC.**

MAUR DIAZ JOVER

El Preàmbul de la nova Llei 16/2017, d’1 d’agost, del canvi climàtic ja dictamina que ens trobem en una situació que, provocada per l’acció humana, és ja inqüestionable. El tercer informe sobre canvi climàtic a Catalunya també constata de manera clara que “*la influència humana ha estat la causa dominant d’aquest escalfament des de mitjans del segle XX*”[[1]](#footnote-1).

Dos aspectes de la Llei són claus: el primer, present en el mateix Preàmbul al fer referència a la incidència “[del canvi climàtic] *en molts d’àmbits*” i el segon a l’article 1 quan parla de “*mitigació i adaptació al canvi climàtic*”.

L’acció, com s’indica a la Llei, és de mitigació i d’adaptació; per tant, ens trobem en un punt de no retorn. Estem parlant d’un fenomen irreversible que ens fa plantejar una qüestió: com es podran fer efectius els Drets Humans en un hipotètic món on no hi haurà recursos? Quina serà la reacció de les persones davant aquestes mancances? Quin serà el nou paper del Dret Internacional de protecció dels Drets Humans?

De les conseqüències que se’n poden derivar del canvi climàtic, la problemàtica que pot originar-se respecte l’abastament d’aigua potable i sanejament és un dels més importants. Per aquest motiu, al meu entendre cal analitzar quina serà l’afectació del canvi climàtic a la efectivitat del Dret Humà a l’aigua, dret no reconegut en cap cos normatiu internacional de forma directa, sinó com a subordinat d’altres, com seria el cas de la Convenció sobre l’eliminació de totes les formes de discriminació contra la dona (art. 14.2.h).

L’Assemblea General de Nacions Unides, en la Resolució 64/292, de 28 de Juliol de 2010, relativa al dret humà a l’aigua i al sanejament, posa de manifest unes dades clarament alarmants: aproximadament 884 milions de persones no tenen accés a aigua potable i, més de 2.600 persones no tenen accés al sanejament bàsic, mostrant unes dades de mortaldat infantil pròximes al 1,5 milions d’infants menors de 5 anys. A més, cal assenyalar les malalties relacionades amb la manca d’accés a aigua i sanejament, que provoquen en el cas d’infants altes taxes d’absentisme escolar.

La mateixa Resolució segueix reconeixent la importància de l’aigua com a component essencial per a la realització de la resta de drets humans. L’aigua, com a font de vida, no pot ser deslligat de la resta de drets. No podran ser efectius els drets reconeguts a la Declaració Universal de Drets Humans de Nacions Unides o al Conveni de Drets Humans del Consell d’Europa sense el reconeixement i manteniment d’un Dret Humà a l’aigua i al sanejament efectiu.

El primer reconeixement explícit però, l’efectuà el Comitè de Drets Econòmics, Socials i Culturals que, en la Observació General nº 15 de 2002, interpretant els articles 11 i 12 del PIDESC en el sentit de que sense el dret a l’aigua no pot existir una vida digne.

El panorama que es dibuixa, en cas de no adoptar les mesures pertinents, serà la d’un món on la migració massiva, representada pel refugiat ambiental, serà una de les problemàtiques més transversals davant la qual la humanitat haurà de fer front.

Les guerres de l’aigua es lliuraran a escala planetària, passarà a ser l’element central de tota disputa. El control de ribes i d’aqüífers generarà una escalada bel·licista tal que,el mateix Papa Francesc en el Seminari sobre Dret Humà al Aigua celebrat al Vaticà els dies 23 i 24 de febrer de 2017, ja anuncia la seva preocupació sobre si estem en camí cap a una gran guerra mundial per l’aigua.

Maur Diaz Jover

Universitat de Barcelona

mdiazjov@ub.edu

COMUNICACIÓ: Les implicacions del canvi climàtic per als drets humans i les migracions.

1. Tercer informe sobre canvi climàtic a Catalunya, editat per l’Institut d’Estudis Catalans i la Generalitat de Catalunya, setembre de 2016, pàgina 24. [↑](#footnote-ref-1)